དེ་བཞིན་བརྡུང་བའི་རོལ་ཆ་གཤང་གི་རྣམ་གྲངས་ལ།གཤང་ཁྲི་ལོ་གནམ་གྲགས་དང་།གསེར་གཤང་ཁོ་མ་དྲིལ་ཆེན་སོགས་ཡོད་པ་དང་།དེ་མིན་བརྡུང་བའིརོལ་ཆ་སིལ་སྙན་དང་ཅོང་སོགས་ཡོད་པ་དེ་དག་གི་བཟོ་རྒྱུར་གཞིགས་ན་སྐབས་དེར་ལྕགས་རྡོ་བཞུ་བ་དང་དེར་ལས་སྣོན་བྱེད་པའི་བཟོ་རྩལ་ངེས་གཏན་ཞིག་ལ་སླེབས་ཡོད་པ་ཤེས་ཐུབ།བོན་གྱི་རོལ་ཆ་གཤང་དང་སིལ་སྙན་གྱི་བྱུང་རབས་སུབསྐལ་པ་དེ་ཡི་འོག་རོལ་དུ།།བདུད་ལ་དབལ་ལེན་གོ་ཁོད་ཀྱིས།།འབྲུལ་རྟོག་ཞེ་སྡང་ཞི་བའི་ཕྱིར།།གསེར་གྱི་ཉི་མ་ཞལ་དུ་གསོལ།།ཞལ་རྒོད་ཙམ་གྱི་ཉི་མ་ཤོར།།ཕྱག་གི་བརྙབ་པས་ནུ་འབུར་ཟིན།།ནུབ་མ་ཆད་པས་དབལ་ཆེན་གྱིས།།ཕྱག་ཏུ་བླངས་པས་གསེར་གཤང་བྱུང་།།གསེར་ཞེས་ཉི་མ་བྱུང་བ་དང་།།གཤང་ཞེས་ཐམས་ཅད་ཟིལ་གྱིས་གནོན།དེ་ནས་གཤང་གི་ཆགས་ཚུལ་བཤད།།བཀྲ་ཤིས་ལི་དཀར་གྲུབ་པ་ནི།།ཡོད་ཁམས་དཀར་པོའི་ཆགས་ཚུལ་ཡིནཞེས་དང་།སིལ་སྙན་གྱི་བྱུང་རབས་ལསྔོན་གྱི་བསྐལ་པ་དང་པོ་ལ།།མ་ཅིག་ཆུ་ལྕམ་རྒྱལ་མོ་ཡིས།།འདོད་ཆགས་རྒྱ་མཚོ་སྐེམ་པའི་ཕྱིར།།གསེར་གྱི་སྤུ་གྲིས་བྲང་གི་ནུ་འབུར་བཅད།།ཕྱག་ཏུ་བཞེས་པས་སིལ་སྙན་བྱུང་།།སིལ་ཞེས་འཁོར་བའི་ཚ་གདུང་སེལ།།སྙན་ཞེས་བསླབ་གསུམ་བསྙན་སྒྲ་སྒྲོགསཞེས་སོགས་གཤང་དང་སིལ་སྙན་གྱི་བྱུང་ཚུལ་ནི་ལྷ་སྒྲུང་དུ་འཐད་ཀྱང་རོལ་ཆ་དེ་གཉིས་ཀྱི་གཟུགས་དབྱིབས་ནི་བུད་མེད་ཀྱི་ནུ་འབུར་འདྲ་ཚུལ་གསོན་ཉམས་ལྡན་ལ་རོལ་ཆའི་བཟོ་རྒྱུ་གང་ཡིན་པ་ཤུགས་ཀྱིས་བསྟན་ཡོད།གཞན་ཡང་སྐབས་དེའི་བརྡུང་བའི་རོལ་ཆའི་གྲས་ལ་ཅོང་ཆེན་དང་།དྷ་བུ་ར།གྷན་དྷེ།ཅག་པར་སོགས་ཡོད་པ་ལས་ཅོང་ལ་རྫ་ཅོང་དང་ཁྲོ་ཅོང་གཉིས་ཡོད་པར་གྲགས་ཤིང་།གྷན་དྷེའི་བཟོ་རྒྱུ་ནི་ཤིང་ཡིན་པ་ཕུད།དྷ་བུ་ར་དང་ཅག་པར་ཞེས་པའི་རོལ་ཆ་དེ་གཉིས་ད་ལྟ་འདྲེན་བྱེད་ཀྱི་ཡུལ་དུ་མི་གྱུར་པས་རྟོགས་པར་དཀའ་ཡང་།དྷ་བུ་ར་སྒྲོགསཅག་པར་རྡེབསཤེས་སོགས་པའི་བྱེད་ཚིག་ལ་གཞིགས་ན་རོལ་ཆ་དེ་གཉིས་ནི་བརྡུང་བའི་རོལ་མོའི་གྲས་ཡིན་པར་གོར་མ་ཆག།